text: Røvere hærger i Esbjerg - denne gang ramte det Rema 1000
  05 november 2016 kl. 05.35
  Tre bevæbnede og maskerede unge mænd begik fredag aften kort efter kl. 20 røveri mod Rema 1000 på Storegade i Esbjerg.
  De tre røvere var klædt i mørkt tøj og  truede både med en pistol og kniv. Deres udbytte blev et kontant beløb fra kassen. De flygtede til fods mod Stengårdsvej.
  - Røverne beskrives som tre unge mænd eller måske snarere drenge. De var formummede bag bandana-tørklæder og dødninge-masker. Her lørdag morgen har vi ikke fanget dem endnu, siger vagtchef Henrik Sønderskov, Syd- og Sønderjyllands Politi til TV SYD. 
  Esbjerg har i de seneste måneder været ramt af en hel serie røverier mod kiosker, tankstationer og nu også et supermarked.
  Politiet hører gerne fra vidner på telefonnummer 1-1-4.
  
  Væbnet røveri mod Rema 1000, Storegade i Esbjerg. 3 maskerede gerningsmænd bevæbnet med pistol. Undløb mod Stengårdsvej. #politidk
  
  